b'\n_START_ARTICLE_\nAntti Valmari\n_START_PARAGRAPH_\nAntti Arvi Valmari (s. 1961) on tietojenk\xc3\xa4sittelytieteen professori Tampereen teknillisen yliopiston matematiikan laitoksella vuodesta 1999 ja vuoden 2018 alusta Jyv\xc3\xa4skyl\xc3\xa4n yliopistossa._NEWLINE_Valmari v\xc3\xa4itteli tekniikan tohtoriksi Tampereen teknillisess\xc3\xa4 yliopistossa 1988. H\xc3\xa4n on toiminut siell\xc3\xa4 tietojenk\xc3\xa4sittelytekniikan vs. professorina 1992 ja apulaisprofessorina ja professorina vuodesta 1999. Suomen Akatemian varttunut tutkija Valmari oli 1998\xe2\x80\x931999.  Tietojenk\xc3\xa4sittelytieteen seuran 1989 palkitseman v\xc3\xa4it\xc3\xb6stutkimuksensa State Space Generation: Efficiency and Practicality aikana Valmari ty\xc3\xb6skenteli VTT:n tietokonetekniikan laboratoriossa Oulussa._NEWLINE_Valmari opettaa p\xc3\xa4\xc3\xa4asiassa teoreettisen tietojenk\xc3\xa4sittelytieteen alan aineita. H\xc3\xa4n on tehnyt merkitt\xc3\xa4v\xc3\xa4\xc3\xa4 ty\xc3\xb6t\xc3\xa4 ohjelmien oikeaksi todistamisen alueella. Valmari hyv\xc3\xa4ksyttiin 2008 Suomalaisen tiedeakatemian j\xc3\xa4seneksi. _NEWLINE_H\xc3\xa4net palkittiin CAV Award -tiedepalkinnolla 2014.'